Universis, etc., officialis Eduensis salutem in Domino. Notum facimus quod in presentia dilecti et fidelis nostri Johannis, dicti de Monte Regali, Edue commorantis, presbyteri, notarii et jurati curie Eduensis atque nostri, viceque nostra in hac parte fungentis, propter hoc personaliter constitutus venerabilis in Christo pater domnus Guido d’Aglam, abbas monasterii S. Martini extra muros Eduenses, ordinis S. Benedicti, quique abbas dedit, prestitit, concessit per presentes licentiam, authoritatem et mandatum speciale priori et conventui ipsius abbatis ac dicti sui monasterii emendi et acquirendi nominibus ipsorum et pro ipsis et ad opus dicti monasterii a quibuscumque personis cujuscumque status, gradus, ordinis vel conditionis existant, omnes et singulos redditus, census, jura et emolumenta tam in feodis et retrofeodis ipsius abbatis quam alibi, pactis pretiis inter ipsos et venditores concordantes, pretiumque seu pretia ipsarum emptionum rerum predictarum dictis venditoribus solvendi et generaliter omnia alia singula faciendi que circa promissa et ea tangentia fuerint necessaria seu etiam opportuna et quod ipse abbas faceret facereque posset et deberet, si presens et personaliter interesset, et quod persona sui juris existens facere potest et debet; promittens ipse abbas bona fide et sub voto religionis sue coram dicto jurato nostro tamquam persone publice loco nostri stipulanti et recipienti vice nostra, et ad opus omnium et singulorum quorum interest vel intererit, se ratum et gratum habere et habiturum in futurum totum et quidquid per dictos priorem et conventum emptum acquisitum factum que fuerit super predictum feudum quolibet modo actum, etc. Datum et actum in predicto monasterio S. Martini, die lune ante festum corporis Christi, anno ejusdem MCCC octuagesimo octavo, presentibus Johanne de Compana, Roberto de Bellomonte, domicellis, Gaufredo Petit, Pultherio du Chaume, Johanne Beaulfiz, Petro Courtelle et Andrea de Uxello testibus ad premissa vocatis specialiter et rogatis.